Evira tutkii parhaillaan, ovatko joutsenet saaneet lintuinfluenssan. Helsingin kaupungin valvontaeläinlääkäri Kirsi Swan pitää hyvin epätodennäköisenä, että joutsenten huono kunto johtuisi kyseisestä taudista. Swan epäilee, että linnut ovat kärsineet huonosta säästä.

Helsingissä useita huonokuntoisia tai kuolleita joutsenia on toimitettu Eviralle tutkimuksiin. Evira varmistaa, etteivät joutsenet ole saaneet lintuinfluenssatartuntaa.

Helsingin kaupungin valvontaeläinlääkäri Kirsi Swan pitää kuitenkin hyvin epätodennäköisenä, että linnut kantaisivat kyseistä tautia. Hänen mukaansa tutkimukset ovat vain varotoimi.

– Tyypillisesti lintuinfluenssa ei rantaudu tällä tavalla, vaan muuttoaikaan keväällä, kun meille muuttaa lintuja muualta.

Mikä on todennäköisin selitys sille, että useat joutsenet ovat yhtäaikaisesti niin huonossa kunnossa?

– Todennäköisesti huonokuntoisuus johtuu huonoista keleistä. Nuoret linnut eivät ole päässeet lentämään toivotusti näissä myrskyissä.

– Ruoan puute tai vääränlainen ruoka saattavat olla selityksiä huonokuntoisuudelle.

Onko tyypillistä, että näin monta tapausta havaitaan näin lyhyen ajan sisällä?

– Ei ole. Sen takia linnut ovatkin nyt patologisessa tutkimuksessa.

– Vaikka tämä olisikin lintuinfluenssaa, mitä se todennäköisesti ei ole, todennäköisesti influenssan tyyppi ei ole sellainen, että se tarttuisi ihmiseen.

Aiotaanko tutkimuksissa vain poissulkea lintuinfluenssa?

– Kyllä kuolinsyytä yritetään muutenkin selvittää.

Onko vielä muuta, mitä olisi syytä mainita tässä yhteydessä?

– Lintuinfluenssa on hyvin epätodennäköinen vaihtoehto. Ei kannata hötkyillä asian kanssa.

Evira on kertonut, että patologisten testien tulokset valmistuvat perjantaina kello 16 jälkeen.

Asiasta uutisoi ensimmäisenä MTV. Media kertoi aiemmin, että joutsenista nousi keskustelunaihe, kun Laajasalon Facebook-ryhmässä kerrottiin seitsemän joutsenen tippuneen yllättäen ja pelastuslaitoksen vieneen niitä tutkittavaksi.

Eviralle on toimitettu tutkimuksiin kolme kuollutta tai huonokuntoista joutsenta, jotka lopetettiin.